"DIASABRA TA BO ULTIMO OPORTUNIDAD PA HACI DONACION NA DRIVE THRU\nDONATION DROP OFF #3"\nORANJESTAD – Na tur esnan cu no a haya e oportunidad diasabra awo 10 di october tur esnan cu por yuda por pasa na e Drive Thru Donation Drop Off 3. For di 1’or di atardi te cu 5’or di atardi, e Leonnan contento di Aruba One Happy Island Lions Club lo tey pa ricibi donacion den caya di Rumbastraat panort di Plaza Libertador Betico Croes. E situacion di Covid-19 a haci cu hopi hende a perde trabao of a baha den entrada y esey a trece un situacion dificil den hopi hogar.\nAruba One Happy Island Lions Club como club di servicio ta creativo y cumpliendo cu protocol y keda responsabel pa su miembronan, a scoge pa crea e oportunidad pa comunidad yuda esnan den necesidad urgente. Na un manera sigur cada persona por yega cu su auto y entrega su donacion. Esaki ta tuma menos cu 5 minuut y den tur trankilidad y seguridad. No mester baha for di bo auto, nos miembronan y boluntarionan tey presente pa acepta e donacion.\nUn biaha mas lo tin disponibel pa wordo cumpra e Tapaboca cu bo por laba y por sigui wordo usa. E tapabocanan aki tin certificacion internacional, 6 filtro. Facil pa bisti y masha comfortabel pa papia cune y respira sin problema di anshamento. Un bon escogencia pa wordo usa na scol, den oficina, den bus, na scol, na cas y tambe ora cu mester sali pa haci un deligencia pafor di cas. Tin size pa mucha te cu adulto manera Kids, S, M, L y XL. Un inversion na bienestar di bo salud, demostra cu bo ta stima y protega bo mes, cumprando un bon Tapaboca pa bo, bo yiunan y famia. Cu esaki tambe bo ta yudando Aruba One Happy Island Lions Club recauda fondo pa asina por organisa e demanda di actividad y proyectonan na bienestar di esnan vulnerabel y den necesidad den nos comunidad.\nAruba One Happy Island Lions Club ta haci un invitacion pa henter comunidad pa ban duna un man y coopera, haci bo donacion. Check den cashi y saca tur paña cu bo no ta usa y cu ta den bon condicion. Cu bo donacion bo ta haci un famia mas contento. Tambe bo por haci donacion di cuminsa pa mascotanan, cual debo na e crisis tambe ta sufriendo e consequencianan. Si mester mas informacion bishita e pagina di Facebook di Aruba One Happy Island Lions Club of email arubaohilclub@gmail.com . Un danki na Aruba di antemano pa coopera.